Venstres partisekretær Claus Richter stopper efter otte år på posten. Det skriver Venstre i en pressemeddelelse. Claus Richter har som partisekretær især beskæftiget sig med interne anliggender i Venstre og har blandt andet været ansvarlig for Venstres organisation og kampagner. Han har været partisekretær under det meste af Lars Løkke Rasmussens formandstid, men vælger nu at stoppe, få uger efter at Lars Løkke Rasmussen trak sig som formand. - Vi har været igennem den sværeste tid i partiets historie, og nu skal vi se fremad. Venstre skal have en ny start, og derfor har jeg besluttet, at det også er tid til, at Venstre skal have en ny partisekretær, siger Claus Richter i en pressemeddelelse og fortsætter: - Beslutningen har på ingen måde været let, for mit hjerte banker fortsat for Venstre, men det er det rigtige. Jakob (Ellemann-Jensen, red.) skal sætte sit eget hold, og jeg ønsker ham alt det bedste med det som med alt andet. Ellemann ked af exit Venstres nye formand, Jakob Ellemann-Jensen, roser Claus Richter for at have fintunet Venstres "valgmaskine" og for at have gjort organisationen i partiet mere professionel. Beslutningen om at stoppe hilser han ikke velkommen. - Jeg er meget ked af, at Claus har truffet beslutningen om at stå af her. Heldigvis har han lovet mig, at han altid er i den anden ende af telefonen, hvis jeg har brug for det. Det er jeg glad for. Både Venstre og jeg skylder Claus den største tak for hans utrættelige indsats for vores parti, siger Jakob Ellemann-Jensen i pressemeddelelsen fra Venstre. Med i kælderen i 2014 Claus Richter har spillet en central rolle i Venstre igennem mange år, og da Lars Løkke Rasmussen under den såkaldte tøjkrise i 2014 var tæt på at miste formandsposten, var han også med på nærmeste hold. Under det afgørende hovedbestyrelsesmøde i Venstre i juni 2014 i Odense aftalte Lars Løkke Rasmussen og Kristian Jensen i en kælder under Odense Kongrescenter, at Løkke skulle fortsætte som formand og Jensen som næstformand. Her deltog Claus Richter - ifølge Lars Løkke Rasmussen - som den eneste ud over de to hovedpersoner. Kældermødet har fået en næsten mytisk status, og Lars Løkke Rasmussen og Kristian Jensen er siden kommet med forskellige udlægninger af, hvad der blev aftalt. Kristian Jensen mener eksempelvis ikke, at Lars Løkke Rasmussen har overholdt en aftale, han mener, de lavede om at dele formandskabet i Venstre. Det har Lars Løkke Rasmussen afvist, og den nu afgående partiformand Claus Richter har i medierne undladt at kommentere forløbet. Venstre har endnu ikke sat navn på sin nye partisekretær. TV 2 arbejder på at få en kommentar fra Claus Richter.
Venstres aalborgensiske partisekretær, Claus Richter, har valgt at stoppe på posten. Nu vil han lade Jakob Ellemann-Jensen sætte sit eget hold.